Ma wat kroos glo vermoor 'verstandelik onbevoeg' | Maroela Media
Ma wat kroos glo vermoor 'verstandelik onbevoeg'
Zinhle Maditla het eers haar hoof bedek, maar die landdros het gevra dat sy die stuk lap verwyder. Foto: ANA
Die vrou wat daarvan beskuldig word dat sy haar vier kinders in die woonbuurt Klarinet in Emalahleni, Mpumalanga, om die lewe gebring het, was moontlik verstandelik onbevoeg toe sy die moorde gepleeg het.
So het Zinhle Maditla se prokureur, Jabulani Maphete, Maandag in die Witbankse landdroshof beweer terwyl hy aansoek gedoen het dat die 24-jarige na 'n psigiatriese instelling vir evaluering verwys word.
Maditla was Maandag in die hof teenwoordig waar eers verwag is dat sy aansoek om borgtog sou gedoen het.
"Ek het besluit om nie met die borgtogaansoek voort te gaan nie," het Maphete, wat van Regshulp Suid-Afrika is, gesê, "en die rede vir dié aansoek is dat ek met die beskuldigde beraadslaag het en dit lyk nie asof sy in 'n goeie geestestoestand verkeer nie.
Die aantygings teen haar is hoogs buitengewoon.
"Die aard van die misdade laat 'n mens wonder of dit moontlik is om sulke dade te pleeg wanneer jy by jou volle verstand is. Die aantygings teen haar is hoogs buitengewoon. Ek glo 'n mens het soveel deskundige kennis nodig as wat die wet jou toelaat."
Maditla het haar op 30 Desember aan die polisie oorgegee kort nadat die ontbinde liggame van haar kroos in haar huurkamer in Klarinet gekry is. Sy staan tereg op vier aanklagte van moord met voorbedagte rade.
Die kinders was twee meisies (onderskeidelik 4 en 8 jaar) en twee seuns (onderskeidelik 7 jaar en 11 maande).
Maditla, wat Maandag skaam in die hof voorgekom het, het die saal binnegekom terwyl sy haar hoof en gesig met 'n stuk lap bedek het.
Landdros Darleen Venter het haar gelas om die lap te verwyder en sy het so gemaak, maar steeds die regterkant van haar gesig met haar hand bedek terwyl sy in die beskuldigdebank gesit het om te keer dat die media haar afneem.
Die staatsaanklaer, Johan Harmse, het ingewillig tot die aansoek en Venter het dit gevolglik toegestaan.
Venter het gesê Maditla sal na 'n instelling op Ermelo verwys word. Die saak is tot 14 Februarie uitgestel wanneer die psigiatriese verslag na verwagting voorgelê sal word.
kindermoord witbank Zinhle Maditla
Staat en landbou sê bek-en-klouseer die stryd aan
Schweizer-Reneke: Solidariteit kom met regstappe
Ja hoor sy het haar kinders dood gemaak vermoor en haar self probeer om die lewe te bring.Ek glo dit nie vir een oomblik nie.Sit haar in tronk om WEDKOPPIES wasr sy hoor
Sy moes nooit kinders gehad het nie…
Wat sy gedoen het is verkeerd!
Enigeen van ons kon dieselfde deurgegaan het! Kom mense 'n bietjie meer deernis (undersdtanding), magtag.
Maar nou nadat die las van haar skouers af is sal sy weer verstandelik bevoeg wees om aan te gaan met haar lewe? Sy was verstnselik bevoef om te vlug.